
	Hattfjelldal kommune
	

	O T Olsens vei 3A
	

	8690  HATTFJELLDAL
	


Forlengelse av fellingstillatelse på bjørn i Hattfjelldal kommune

Vi viser til søknad på telefaks, mottatt 09.09.2004, om forlengelse av fellingstillatelse på bjørn i Hattfjelldal og ønske om utvidelse av området for skadefelling. Vi viser også til etterspurte opplysninger om sanking av sau, mottatt på e-post 10.10.2004.

Vedtak

Fylkesmannen i Nordland forlenger med dette fellingstillatelsen på én bjørn i deler av Hattfjelldal kommune fra og med 10.09.2004 til og med 15.09.2004. Tillatt område for felling utvides, jf beskrivelse i dette brev. 

Bakgrunn og begrunnelse
Vi viser til vårt vedtak av 01.09.2004 om fellingstillatelse på én bjørn. Tillatelsen var gjeldende fra og med 01.09.2004 til og med 09.09.2004. Hjemmel og begrunnelse for tillatelsen er gitt i det brevet. Det er ikke felt bjørn på tillatelsen.

I søknad av 08.09.2004, mottatt her 09.09.2004, søker kommunen om forlengelse av fellingstillatelsen ut oktober. Dette begrunnes med at man ønsker å kombinere jakt på  bjørn med jakt på elg. Det vises til funn av ferske kadaver, og kommunen ønsker utvidelse av fellingsområdet vestover.  

Målet med en fellingstillatelse er ikke å regulere en rovviltbestand, men å felle mest mulig bestemte individ knyttet til bestemte situasjoner, jf Direktoratet for naturforvaltnings (DN) brev av 03.06.2004 om betinga fellingstillatelser. For med størst mulig grad av sikkerhet å felle riktig individ er det nødvendig at tillatelser gis for et begrenset område og tidsrom. Da vi ga fellingstillatelsen var det registrert over 30 sau med et likeartet drapsmønster. Etter at fellingstillatelsen ble gitt har det blitt funnet ytterligere 7 kadaver med bjørn som antatt/dokumentert skadevolder. To av disse har et annet avlivningsmønster/byttehåndtering enn de andre kadaverne som er registrert i sommer. Vi ga derfor kommunen muntlig beskjed den 7. september om at fellingsforsøket etter beste evne skulle styres i tilknytning til kadaver med drapsmønster lik de drøyt 30 skadene. Dette for å redusere mulighetene for å felle en bjørn som står bak et fåtall registrerte skader. 

Fellingstillatelsen er gitt for å hindre videre tap. Det er må sent i beitesesongen, og sankingen av sau har begynt i området. I følge kommunen er hovedtyngden av sau i fellingsområdet sanket ned, og det er om lag 150-200 dyr igjen. I områder lengre vest med registrerte skader er sankingen også i gang. Her er det imidlertid om lag 800 dyr igjen på utmarksbeite.  

Siden det er funnet ytterlige kadaver med samme avlivningsmønster/byttehåndtering som de tidligere skadene og siden det fortsatt er en del sau på beite, finner vi grunnlag for å forlenge fellingstillatelsen på én bjørn. Ut fra at registrerte kadaver er funnet lengre vestover, finner vi også grunnlag for å utvide fellingsområdet. 

Vilkår

1.  Fellingstillatelsen er gjeldende fra og med 10.09.2004 til og med 15.09.2004.

2. Fellingsforsøket skal etter beste evne rettes mot skadevoldende individ. Ut fra skadesituasjonen som ga grunnlag for fellingstillatelsen, vil dette si at fellingsforsøket skal styres ut fra registrerte skader som samsvarer med de om lag 40 likeartede skadene.   

3. Tillatt område for felling er den del av kommunen som er sør for veien fra Hattfjelldal sentrum til Gardsmarka og videre derfra i rett linje østover til riksgrensen, øst for linja Hattfjelldal sentrum-høyde 706 Nerlifjellet-høyde 1326 Skinnfjellet- og videre derfra langs kommunegrensa mot Grane til Børgefjell nasjonalparkgrense på Simskardfjellet, nord for Børgefjell nasjonalparkgrense fra Simskardfjellet til riksgrensen, og vest for riksgrensen.  

For øvrig gjelder de vilkår som er satt i vårt brev av 01.09.2004. Tilsagnet om inntil 

15 000,- kr til dekning av utgifter utvides ikke, jf Direktoratet for naturforvaltnings (DN) brev av 19.03.2004 om midler til forebyggende tiltak.   

Saksopplysninger

Dette vedtaket blir ikke kunngjort utover DNs og Fylkesmannens sider på internett og ved utsendelse til adressatene på kopilista. 

Avgjørelsen kan påklages innen 3 uker etter mottatt brev. Klagen skal angi det vedtak som det klages over, og den eller de endringer som ønskes. Klagen skal sendes til Fylkesmannen i Nordland, Statens hus, 8002 Bodø. 

	Med hilsen

Roar Høgsæt (e.f.) 

fylkesmiljøvernsjef
	Tore Vatne

seksjonsleder


Vedlegg: 

Klageskjema

Kopi u/vedlegg: 

Direktoratet for naturforvaltning, 7485 Trondheim 

Hattfjelldal saubeitelag 

Byrkije reinbeitedistrikt v/ Tomas Larsen, 8690 Hattfjelldal  

Lensmannen i Grane og Hattfjelldal, Industrivn 2, 8680 Trofors 

Kontaktutvalget for rovviltsaker i Nordland (etter liste)

Fylkesmannen i Finnmark, Damsvn 1, 9815 Vadsø

Fylkesmannen i Troms, Postboks 6105, 9291 Tromsø

Fylkesmannen i Nord-Trøndelag, Postboks 2534, 7734 Steinkjer

